Bybelskool » Moet jy nog goeie werke doen en God se Woord gehoorsaam? – Romeine 2:2-11
Ons weet tog dat God 'n suiwer oordeel sal vel oor enigiemand wat met sulke praktyke besig is. Dink jy dan – jy wat ander veroordeel wat hierdie dinge doen, en tog ook self daarmee besig is – dat jy God se oordeel sal vryspring? God is so oorvloedig in sy goedheid, verdraagsaamheid en geduld teenoor jou. Minag jy dit werklikwaar? Besef jy nie dat God so goed vir jou is omdat Hy vir jou tyd wil gee om tot inkeer te kom nie? Maar nee, omdat jy so verhard is en in jou hart weier om tot inkeer te kom, is jy besig om vir jou 'n verskriklike oordeel op die oordeelsdag op te bou – daardie dag wanneer God, die regverdige regter, almal sal oordeel volgens wat hulle gedoen het. Aan dié wat met volharding aanhou om goed te doen, en op hierdie manier streef na die toekomstige heerlikheid, eer en onsterflikheid wat Hy vir hulle weggebêre het, sal Hy die ewige lewe gee. Maar dié wat hardkoppig weier om die waarheid te gehoorsaam en toegee aan die ongeregtigheid, sal Hy in sy woede straf. Daar wag swaarkry en benoudheid vir elke mens wat aanhou kwaad doen. Maar daar wag heerlikheid en eer en vrede vir elkeen wat aan hou met goeddoen – in die eerste plek vir die Jood, maar ook vir die nie-Jood. God trek immers niemand voor nie. (NLV)
1. Paulus verwys hier nie net na diegene wat die sondige praktyke van Romeine 1 doen en goedkeur nie. Sy argument is dat alle mense sondig is en voor die regterstoel van God sal verskyn. God sal almal oordeel volgens wat hulle gedoen het. Hoe laat hierdie oordeel jou voel?
2. Dit is duidelik dat dit net mense is wat tot inkeer kom wat by die oordeel die ewige lewe sal beërwe. Hoekom is goeie werke dan nog so belangrik?
3. Lees die verse later vandag weer om jou te herinner aan die feit dat God jou hart verander het om te volhard in goeie werke.
4. Jy kan later vanaand die verse weer in die konteks van Romeine 2 lees en my bydrae daaroor: Romeine 2 – Die innerlike lewe lei na goeddoen eerder as die wetsvoorskrifte.
Jul 2, 2019 at 07:40 | #
Goeiedag, en ontsaglik dankie vir wat jy vir die HERE doen. Die woord 'veroordeel' is nogal ñ tameletjie onder Christene. Ek verstaan dit dat ons nie die mens moet veroordeel nie, maar die sonde wat gedoen word. Ons is tog instrumente in GOD se hande om vir mekaar die regte pad aan te wys? Of beteken die 'nie veroordeel' dat ons alles moet verdra in liefde? Hoe anders gaan ek weet as ek iets doen wat die HERE bedroef, as iemand my nie op my verkeerde dade wys nie? Ek dink bv. aan jou moeilike jaar laasjaar. Ek glo absoluut dat jy die regte ding gedoen het. Jammer as ek nou 'out of line' is.
Jul 3, 2019 at 06:28 | #
Hi Marinda. Dit is 'n groot onderwerp. Ek het 'n paar perspektiewe geskryf en as 'n bydrae gepubliseer. Jy kan dit hier lees.